पार्टी में जावेद के साथ गाना गाने वाले अली जफर बोले- देश के खिलाफ बयानबाजी सहन नहीं
Pakistani Actor Ali Zafar Speaks About Javed Akhtar And His 26/11 Comment. जावेद अख्तर के लिए पार्टी होस्ट करने वाले पाकिस्तानी एक्टर अली जफर ने अब जावेद के खिलाफ ही मोर्चा खोल दिया है। अली ने कहा है कि वो अपने देश के खिलाफ कोई बयानबाजी नहीं सह सकते हैं
जावेद अख्तर के लिए पार्टी होस्ट करने वाले पाकिस्तानी एक्टर अली जफर अब उनके बयान पर खफा हो गए हैं। अली ने कहा है कि वो अपने देश के खिलाफ कोई बयानबाजी नहीं सह सकते हैं। उनका कहना है कि जावेद अख्तर की टिप्पणी से पाकिस्तानी लोगों की भावनाएं आहत हो सकती हैं।
जावेद अख्तर जब फैज फेस्टिवल में बोल रहे थे, उस समय अली जफर वहां मौजूद नहीं थे। अली का कहना है कि उन्होंने सोशल मीडिया पर उन वीडियोज को देखा, जिसमें जावेद साहब मुंबई अटैक के लिए पाकिस्तान को कसूरवार ठहरा रहे थे।
कोई भी पाकिस्तानी ऐसे स्टेटमेंट की तारीफ नहीं करेगा- अली
अली जफर ने जावेद अख्तर के खिलाफ नाराजगी जाहिर करते हुए लिखा, 'मैं एक प्राउड पाकिस्तानी हूं। स्वाभाविक रूप से कोई पाकिस्तानी ऐसे स्टेटमेंट की तारीफ नहीं करेगा, वो भी ऐसे इवेंट में जो दिलों को करीब लाने के लिए किया गया हो। हमें पता है पाकिस्तानी आवाम ने आतंकवाद की वजह से कितना कुछ सहा है। ऐसी बयानबाजी से कई लोगों की भावनाएं आहत हो सकती हैं।'
अख्तर की मेहमाननवाजी पर अली जफर ने दी सफाई- उस इवेंट में मौजूद नहीं था
जावेद अख्तर के सम्मान में पार्टी होस्ट करने के लिए अली को भी पाकिस्तान में काफी ट्रोलिंग का सामना करना पड़ा है। उन्होंने इस मामले में सफाई देते हुए लिखा, 'दोस्तों मैं आप सभी से प्यार करता हूं।
मैं आपके सम्मान और आलोचना को समान रूप से महत्व देता हूं, लेकिन आप सभी से निवेदन है कि किसी भी निष्कर्ष पर पहुंचने से पहले एक बार सच्चाई जान लेनी चाहिए। मैं फैज फेस्टिवल में मौजूद नहीं था। मैंने सोशल मीडिया के जरिए देखा कि वहां क्या बोला गया था।'
अली ने जावेद अख्तर के सम्मान में रखी थी पार्टी
इससे पहले अली जफर ने जावेद अख्तर के साथ पार्टी करते हुए एक वीडियो पोस्ट की थी। उन्होंने इसके साथ लिखा था, 'आपको होस्ट करना मेरे लिए सम्मान की बात है। मैं हमेशा से मानता हूं कि ऑर्ट और म्यूजिक की कोई बाउंड्री नहीं होती। लोगों को साथ लाने का ये एक अच्छा तरीका है। प्रेम से ही शांति स्थापित हो सकती है। यहां आने के लिए आपका बहुत-बहुत आभार जावेद साहब।'
कई पाकिस्तानी सेलेब्स ने जाहिर की नाराजगी
अली जफर के अलावा कई पाकिस्तानी सेलेब्स ने जावेद अख्तर की टिप्पणी पर नाराजगी जाहिर की है। पाकिस्तानी एक्ट्रेस सबूर अली ने इंस्टाग्राम हैंडल पर लिखा- 'कोई अपने घर में आकर बेइज्जत करके जा रहा है और उस पर खुशी से शोर मचाया जा रहा है। उसके कदमों में बैठा जा रहा है, यह कितने शर्म की बात है।
एक्टर प्रोड्यूसर एजाज असलम ने ट्वीट में लिखा- ‘जावेद अख्तर के दिल में इतनी नफरत है तो उन्हें यहां नहीं आना चाहिए था। हमने तब भी उनको यहां से सुरक्षापूर्वक जाने दिया। ये आपकी सभी घटिया बातों का जवाब था।'
आतंकियों को पनाह देने के लिए पाकिस्तान को किया था टारगेट
जावेद अख्तर से 'फैज फेस्टिवल' के दौरान एक एंकर ने कहा कि पाकिस्तान बड़ा फ्रेंडली, लविंग और पॉजिटिव मुल्क है। हम बम नहीं मारते, फूल भी पहनाते हैं और प्यार भी करते हैं। इस बारे में उनके क्या ख्याल हैं।
जावेद अख्तर ने तब कहा, 'हम तो बंबई के लोग हैं, हमने देखा हमारे शहर पर कैसे हमला हुआ था। वो लोग (आतंकी) नॉर्वे से तो नहीं आए थे, ना इजिप्ट से आए थे। वो लोग अभी भी आपके मुल्क में घूम रहे हैं। तो ये शिकायत अगर हर हिंदुस्तानी के दिल में है तो, आपको बुरा नहीं मानना चाहिए।'
ये खबरें भी पढ़ें
'मेरी टिप्पणी पर 3 हजार लोगों ने बजाई थी ताली':पाकिस्तान से लौटने के बाद जावेद अख्तर बोले- 26/11 हमले वाली बात पर अच्छी प्रतिक्रिया मिली..
जावेद अख्तर ने कहा है कि पाकिस्तान में 26/11 मुंबई आतंकवादी हमलों के बारे में की गई उनकी टिप्पणी पर लोगों ने अच्छी प्रतिक्रिया दी थी। उनके इस कमेंट की लोगों ने प्रशंसा की थी। जावेद अख्तर ने कहा, 'जब मैंने ये बात कही तो वहां मौजूद करीब 3 हजार लोगों ने एक स्वर में तालियां बजाई। पूरी खबर पढ़ें..